Myeni se jongste appèlaansoek mislukDudu Myeni, voormalige voorsitter van die SAL-raad. Foto: ANA Die Pretoriase hooggeregshof het Dinsdagoggend Dudu Myeni se aansoek om verlof tot appèl van die hand gewys. Dit beteken dat die burgerregtegroep Outa eindelik hul dag in die hof met Myeni gaan kry. Myeni was voorheen die Suid-Afrikaanse Lugdiens (SAL) se raadsvoorsitter. Volgens Outa het die regter Myeni se pogings om die saak weer uit te stel, in die hof gekritiseer. Myeni se aansoek om verlof tot appèl is ná die spertyd van 15 dae ingedien en volgens Outa het die regter ook die gedrag van Myeni se regsverteenwoordigers as ‘onaanvaarbaar en belemmerend’ beskryf. “Ons saak teen Dudu gaan voort. Ons gee nie op nie.” Dit nadat die hof voorheen verskeie uitstelle aan Myeni toegestaan het. Maroela Media het vroeër berig Outa en die Vlieëniersvereniging van die Suid-Afrikaanse Lugdiens (Saapa) het al in Maart 2017 ’n aansoek gebring om Myeni tot misdadige direkteur te verklaar. Volgens Outa het die SAL onder Myeni se voorsitterskap nagenoeg R16 miljard verloor. Die verhoor was vir 7 Oktober geskeduleer, maar is twee keer uitgestel nadat Myeni nie opgedaag het nie. Sy het aanvanklik aan die hof gesê dat sy nie geld het om van KwaZulu-Natal na Pretoria te reis nie. Die ander vertragings is veroorsaak deur die onttrekking van twee regspanne wat vantevore vir Myeni opgetree het. Myeni moet nou Outa se regskoste vir die mislukte aansoek binne 30 dae betaal.